בדיוק עשר שנים לאחר פיגוע הטרור הגדול ביותר בעולם, במגדלי התאומים בניו יורק, קיים בית החולים לגליל המערבי בנהריה כנס בינלאומי ראשון מסוגו ללקחי פיגועי טרור ומלחמות. בכנס הוצגו ונדונו מגוון רחב של היבטים ודרכי פעולה במקרי אסון רב נפגעים. כמו כן הוצגו תרחישים אפשריים למתקפות טרור או לאסונות טבע רבי נפגעים, הועלו סוגיות ביטחוניות חשובות, כגון החשיבות באגירה ממושכת של מים ומזון למקרה חירום, אפשרות ירי מסיבי על בית החולים, ועוד. כמו כן נידונה בכנס ההתנסות של ארצות הברית עם אסון התאומים והלקחים שהופקו לאחר ההתקפה. בפני באי הכנס הוצגה בין השאר דרך התמודדותה של אנגליה עם פיצוץ האוטובוס בלונדון בשנת 2005.
אחד מאורחי הכבוד בכנס היה פרופ' ליאונרד קול, מומחה לרפואת טרור וביו-טרוריזם מאוניברסיטת ניו ג'רזי בארה"ב. פרופ' קול שפך אור על מוכנותה של ארה"ב לאחר עשור לאסון התאומים ולהתקפת האנטרקס שתקפה את המדינה. אורח נוסף היה מנהל האגף לשעת חירום במשרד הביטחון, ד"ר דני לאור.
יצוין כי בית החולים לגליל המערבי נחשב לפורץ דרך בתחום מוכנות לשעת החירום, ולמעשה הוא בית החולים הראשון בישראל שבכתליו נבנה בית חולים תת קרקעי ממוגן. בעזרת המיגון הזה הצליחו רופאים לטפל בפצועים ולהציל חיים של אזרחים במלחמת לבנון השנייה בביטחון המקסימלי. בית החולים חרט על דגלו את המוכנות לשעת חירום, ולמעשה מזה קרוב לעשור שמתקיים בו באופן קבוע קורס ERG (emergency response group), הכולל משתתפים מארה"ב ומאירופה, ומכיל תכנים על התגוננות וטיפול בחולים בשעת חירום.
מנהל בית החולים, ד"ר מסעד ברהום, אמר בכנס: "אנו עומדים בפני האתגר הבא להכין את בית החולים לכל תרחיש אפשרי כדי להגן על המטופלים והרופאים במלחמות הבאות, כפי שעשינו בשנת 2006, כאשר בית החולים היה מוכן לתרחיש שאף אחד לא חשב שיגיע".